
Servei de Desenvolupament Local
Secció juridicoadministrativa
SUB.BCO 2022000015


CONVOCATÒRIA

En data 5 de maig de 2022, la regidora delegada d’Ocupació, Empresa i Coneixement ha dictat Resolució per la qual es convoca concurs públic per l’atorgament d’ajudes a les empreses per a la contractació de persones en situació d’atur, en el marc dels Fons de Prestació dels Plans Locals d’Ocupació 2022 de la Diputació de Barcelona.

En compliment d’aquesta Resolució i sense perjudici de l’aprovació definitiva de les bases reguladores, es convoca el concurs públic per l’atorgament d’ajudes a les empreses per a la contractació de persones en situació d’atur, en el marc dels Fons de Prestació dels Plans Locals d’Ocupació 2022 de la Diputació de Barcelona, d’acord amb els termes següents:

1. Objecte

L’objecte d’aquesta convocatòria és l’atorgament d’ajudes a empreses i/o entitats, persones treballadores o professionals autònomes de Manresa o, en certs supòsits, de la comarca del Bages per a la contractació indefinida de persones en situació d’atur inscrites  com a demandants d’ocupació no ocupades (DONO) al Servei públic de Catalunya (d’ara en endavant, SOC) i també al servei local d’ocupació de Manresa- Centre d’Iniciatives per l’Ocupació, (d’ara en endavant CIO)

2. Línies d’Ajudes

Es contemplen 2 línies d’ajudes 

Línia A Ajudes a empreses domiciliades o amb un centre de treball a Manresa per a la contractació de persones en situació d’atur inscrites al SOC i  al CIO 

Quantia de l’ajut: l’ajut consistirà en 6.000,00 euros per cada contractació a temps complet (o el percentatge corresponent en cas de jornades parcials que com a mínim haurà de ser del 50%).


Línia B. Ajudes a empreses domiciliades o que disposin d’un centre de treball al Bages per a la contractació de persones en situació d’atur, inscrites al SOC i beneficiàries de programes d’orientació, inserció o experienciació del CIO 

Quantia de l’ajut: l’ajut consistirà en 9.000,00 euros per cada contractació a temps complet (o el percentatge corresponent en cas de jornades parcials, que com a mínim haurà de ser del 50%).

Programes ocupacionals previstos en aquesta línia: les contractacions hauran de fer-se obligatòriament a persones participants en alguns dels programes executats o en execució del CIO Manresa Treball a Barris, Programa Treball Formació, Pla de Transició al Treball, Bages +45, Oficina Tècnica Laboral, Llar i Cures, Dispositiu d’atenció a persones perceptores de la RGC i a persones amb discapacitat, Programa Singular de Garantia Juvenil, Bages Reactivació Ocupacional, TransFeina, Ubicat, Espais de Recerca de Feina i 30Plus, Barris i Comunitats motors de transformació socials i qualsevol altre del CIO Manresa.

3. Persones beneficiàries

Podran ser beneficiàries d’aquestes ajudes les empreses i/o entitats, legalment constituïdes, siguin persones físiques o jurídiques, que contractin persones en situació d’atur. 

També podran ser beneficiàries les persones treballadores o professionals per compte propi o autònoms, sempre i quan contractin treballadors per compte aliena.

Resten expressament excloses com a eventuals beneficiàries les empreses de treball temporal.

Les empreses beneficiàries hauran de complir els requisits següents:

· Estar domiciliades o tenir un centre de treball a Manresa. Es considerarà centre de treball el que constitueix una unitat productiva autònoma, és a dir, que crea, procura o fabrica un objecte o que presta un servei que té una organització específica, tant de béns com de persones (en general, és centre de treball cada lloc on es pot trobar la persona treballadora per raó de la seva feina, així com també l’indret on es fa el muntatge o una construcció.) 
En el cas de la línia B s’admetrà també que estiguin domiciliades o tinguin un centre de treball a un municipi de la comarca del Bages.
· No haver estat sancionades per infracció greu en matèria laboral i complir els principis d’igualtat de tracte i no discriminació en l’àmbit laboral.
· Una vegada formalitzats els contractes laborals, no realitzar acomiadaments ni incoar expedients de regulació d’ocupació durant un període mínim de 3 mesos des de la formalització del contracte.
· Han de garantir una jornada de treball de com a mínim del 50% de les hores setmanals, segons el conveni col·lectiu aplicable.
· Haver justificat qualsevol ajut anteriorment atorgat per l’Ajuntament de Manresa
· Trobar-se al corrent del compliment de les obligacions tributàries amb l’Ajuntament de Manresa, l’Agència estatal de l’Administració Tributària  i al corrent amb les seves obligacions amb la Seguretat Social. Aquest compliment s’haurà de mantenir durant tot el procediment: en el moment de la presentació de la sol·licitud, prèviament  a la resolució d’atorgament i abans de rebre qualsevol pagament. A aquest efecte les persones sol·licitants presentaran una declaració responsable que comporta l’autorització a l’Ajuntament de Manresa perquè pugui obtenir l’acreditació d’aquestes obligacions a través de mitjans telemàtics. 
· Designar una persona de l’empresa per tasques de tutoria i mentoratge de les persones contractades, a efectes de facilitar la incorporació d’aquestes persones a l’empresa.
· Complir amb la Llei 17 2015 de 21 de juliol, d’igualtat efectiva de dones i homes


S’exceptua dels requisits mínims i de les obligacions abans esmentades, casos derivats de la incoació d’expedients de regulació temporal de l’ocupació (ERTOs).

4. Obligacions de les persones beneficiàries

Les persones beneficiàries estaran obligades a: 

· Estar legalment constituïdes i degudament inscrites en el corresponent registre, si escau
· Mencionar explícitament als contractes laborals formalitzats el finançament percebut, incloent la frase: “El present contracte està cofinançat en tot/part amb càrrec a l’ajut atorgat per l’Ajuntament de Manresa en el Marc dels Plans Locals d’Ocupació 2022 de la Diputació de Barcelona, d’acord amb el corresponent règim”.  En cas de no ser possible preveure una clàusula en aquest sentit al propi contracte, cal comunicar al beneficiari que el contracte o nomenament es finança amb càrrec als ajuts atorgats en el marc d’aquest Pla.
· Sotmetre’s  a les actuacions de comprovació, verificació i control financer de l’Ajuntament de Manresa i de la Diputació de Barcelona. Això comporta la possibilitat de l’Administració d’exigir, en qualsevol moment, la documentació laboral i comptable i l’obligació de la beneficiària de facilitar-la per garantir-ne les facultats d’inspecció i control.
· Tenir arxivats i a disposició de l’Ajuntament i la Diputació de Barcelona tots els documents originals justificatius del compliment de les determinacions que s’estableixen en aquestes bases durant 6 anys. Aquesta documentació també inclou els documents electrònics. 
· Comunicar a l’Ajuntament de Manresa la petició i/o obtenció del qualsevol subvenció concurrent que n s’hagi declarat prèviament així com també qualsevol alteració significativa que es produeixi  amb posterioritat a l’atorgament i i reintegrar els fons rebuts en el cas del no compliment de les bases reguladores o, en cas que sigui necessària, la corresponent renúncia.
· Complir amb la normativa de prevenció de riscos laborals i amb la Llei general dels drets de les persones amb discapacitat i de la seva inclusió social, i amb qualsevol altre obligació legal o reglamentària que pugui afectar-les.
· Respectar la igualtat de tracte i d’oportunitats i vetllar per la igualtat entre homes i dones i, per aquelles empreses de més de 250 persones treballadores, comptar amb un pla d’igualtat
· Complir amb la normativa comunitària relativa a les ajudes de mínimis (Reglament (UE) 1407/2013, de 18 de desembre, de la Comissió relatiu a l’aplicació  dels articles 107 i 108 del tractat de funcionament de la Unió Europea a les ajudes de mínimis.
· No incórrer en algunes de les causes d’incompatibilitat o prohibició d’obtenir subvencions establertes en la Llei 38/2003, de 17 de novembre, general de subvencions,
· Complir amb el compromís de tenir en compte la persona contractada per a futures contractacions. Aquesta manifestació de voluntat serà formalitzada a través de l’oportuna declaració responsable
· Destinar un treballador propi perquè desenvolupi la figura del tutor el qual tindrà la funció de vetllar per la correcta acollida del nou treballador/a.
· Acceptar i complir les bases i condicions fixades per a la seva aprovació
· Justificar l’aplicació dels fons rebuts dins dels terminis establerts així com el compliment de la finalitat que determina la concessió de la subvenció.
· Si l’import de l’ajuda supera els 10.000 euros, les persones jurídiques beneficiàries hauran de comunicar a l’Ajuntament la informació relativa a les retribucions dels seus òrgans de direcció o administració, a l’efecte de fer-les públiques al portal de transparència municipal.
· No acomiadar de manera improcedent a la persona que ha estat contractada amb el finançament d’aquestes ajudes. 

Les persones beneficiàries dels ajuts estaran sotmesos a les responsabilitats i règim sancionador que, sobre infraccions administratives en la matèria estableix la normativa aplicable en matèria de subvencions.

 L’incompliment d’aquestes obligacions originarà les responsabilitats que en cada cas corresponguin i pot suposar la revocació, reducció o reintegrament de l’ajut concedit.


5. Característiques de les ajudes

Quantia de l’ajut:

Línia A: 6.000,00 euros per cada contractació a temps complet (o el percentatge corresponent en cas de jornades parcials, que mínim haurà de ser del 50%).
Línia B: 9.000,00 euros per cada contractació a temps complet (o el percentatge corresponent en cas de jornades parcials, que mínim haurà de ser del 50%).

Número màxim d’ajudes que es poden sol·licitar:  Cada empresa i/o entitat podrà sol·licitar un màxim de dues ajudes, amb independència si ambdues sol·licituds són per a una mateixa línia o bé demana una ajuda per a cadascuna de les línies. 

Conceptes de l’ajuda: per ambdós tipus d’ajudes es finançaran els conceptes salarials associats a les contractacions. En aquest sentit cal tenir present el següent: 

· L’ajuda comprèn el salari brut mensual, inclosa la prorrata de les pagues extraordinàries, i les quotes a la seguretat social a càrrec de l’empresa
· No seran elegibles les despeses derivades dels costos generals pel personal durant períodes de baixa laboral, retribucions per hores extraordinàries, pagaments en espècie, vacances no efectuades, dietes i indemnitzacions per mort, acomiadament, suspensió, cessament i percepcions per matrimoni.

6. [bookmark: _GoBack]Característiques de la contractació i requisits de les persones contractades

Els contractes hauran d’estar formalitzats entre l’endemà de la data de la publicació de l’extracte de la convocatòria en el Butlletí Oficial de la Província de Barcelona i el dia 1 d’octubre de l’any de la convocatòria.

El darrer mes de despesa elegible es correspondrà amb desembre de l’any de la convocatòria

Els contractes podran ser a jornada completa o parcial però en aquest cas no podrà ser inferior a la meitat d’una jornada ordinària, segons el conveni col·lectiu aplicable a cada contractant.

Baixes voluntàries o no superació de períodes de proves: en cas de baixes voluntàries o de no superació del període de prova, caldrà tenir present el següent:

· Els contractes extingits deguts a baixa voluntària o no superació de període de proves seran elegibles, sempre i quan es realitzi una nova contractació de caràcter indefinit.
· Els contractes extingits deguts a baixa voluntària o no superació de període de proves també podran ser subvencionats, sense necessitat d’una nova contractació, sempre i quan el treballador hagi prestat els seus serveis a l’empresa un mínim de 3 mesos. 
· Les possibles substitucions s’hauran de fer com a màxim 30 dies després de la finalització de la relació laboral de la persona treballadora a substituir. Aquest termini podrà ampliar-se quan, per causes no imputables a l’empresa, no es trobi una persona amb el perfil adequat  
· Caldrà comunicar per escrit a l’Ajuntament de Manresa les causes de la baixa i aportar la documentació corresponent. 

[bookmark: _Hlk99480470]Modalitat de la contractació:  Només serà subvencionable la modalitat de contracte de treball indefinit. 


Requisits de les contractacions i de les persones contractades: les persones contractades hauran de complir tots els requisits següents:

a) Tenir la consideració de persona en situació d’atur. Es consideren persones en situació d’atur aquelles que estiguin inscrites amb anterioritat a la formalització del contracte al SOC com a demandants d’ocupació i, a més, també al  CIO 
b) No estar realitzant cap activitat retribuïda de caràcter laboral (per compte propi o aliè), 
c) No cotitzar en cap dels règims de la Seguretat Social previstos al TRLGSS, a excepció de les persones que reben una prestació o un subsidi d’atur i que estan donats d’alta als efectes únics de la percepció d’aquestes prestacions.
d) No haver estat contractada per l’empresa i/o entitat beneficiària en els 6 mesos immediatament anteriors a la data de formalització del contracte.
e) No tenir relació de parentiu amb l’empresari – o grup d’empreses al qual pertany- que el contracti fins el quart grau de consanguinitat o segon d’afinitat.


Procediment per a la contractació: atenent les dues línies d’ajudes caldrà tenir present que:


Línia A Ajudes a empreses domiciliades o amb un centre de treball a Manresa per a la contractació de persones en situació d’atur inscrites al SOC i al CIO 


Totes les persones a contractar seran proposades pel CIO qui pre-seleccionarà vàries persones que compleixin el perfil sol·licitat per l’empresa i que, alhora, reuneixi els requisits fixats en aquestes bases. L’empresa determinarà el perfil posant, obligatòriament, una oferta formal a la borsa de treball del CIO. 

La selecció final la farà l’empresa d’entre les persones pre-seleccionades pel CIO. Les persones potencialment candidates hauran d’estar inscrites al CIO amb anterioritat a la publicació de l’extracte de la convocatòria en el butlletí oficial de la província de Barcelona i també hauran d’estar inscrites al SOC, en aquest cas amb anterioritat a la formalització del contracte.

En el cas que el CIO no disposi d’una borsa de persones que compleixin el perfil indicat, se sol·licitarà a l’empresa i/o entitat que modifiqui el perfil o les condicions requerides .  

Qualsevol contracte d’una persona que no hagi estat proposada i preseleccionada pel CIO amb anterioritat a la formalització del contracte, no reunirà els requisits de les bases i de la convocatòria i per tant no podrà ser objecte de l’ajuda. 

Així mateix, la proposta i preselecció pel CIO i la posterior contractació de la persona amb anterioritat a la resolució d’atorgament de l’ajuda no crearà cap dret a favor de les empreses i/o entitats contractants, sinó que aquests participaran en el concurs públic en les mateixes condicions que la resta de sol·licitants de les ajudes.

Línia B . Ajudes a empreses domiciliades o que disposin d’un centre de treball al Bages per a la contractació de persones en situació d’atur, beneficiàries de programes d’orientació, inserció o experienciació del CIO 

Totes les persones a contractar seran proposades pel CIO de l’Ajuntament de Manresa, qui seleccionarà una persona participant en algun dels programes ocupacionals que s’executen. L’empresa determinarà el perfil posant, obligatòriament, una oferta formal a la borsa de treball del CIO. Des del CIO se li derivarà una persona usuària d’un programa ajustada al perfil que hagi sol·licitat. Aquesta persona haurà seguit un procés d’orientació i haurà de ser la contractada per l’empresa. Per facilitar la correcta inserció laboral d’aquestes persones, la persona tècnica responsable del programa del CIO acompanyarà a l’empresa i li donarà suport. 

En el cas que el CIO no disposi de cap persona que compleixi el perfil indicat, se sol·licitarà a l’empresa i/o entitat que modifiqui el perfil o les condicions requerides.  

7. Àmbit temporal

Els contractes hauran d’estar formalitzats entre l’endemà de la data de la publicació de l’extracte de la convocatòria en el Butlletí Oficial de la Província de Barcelona i el dia 1 d’octubre de 2022.
Les despeses a subvencionar seran les despeses salarials que es produeixin des de la formalització del contracte i en tot cas fins al 31 de desembre de 2022. 

La documentació justificativa haurà de presentar-se com a màxim el dia 15 de febrer de l’any de 2023.

Les empreses beneficiàries hauran de tenir a disposició de l’Ajuntament de Manresa i de la Diputació de Barcelona tots els documents originals justificatius per un termini no inferior a 6 anys.

En qualsevol cas, l’Ajuntament de Manresa podrà exigir en reintegrament de la subvenció en cas que l’empresa acomiadi de manera improcedent a la persona que ha estat contractada amb el finançament d’aquestes ajudes.  El període per a exigir aquest reintegrament serà de 4 anys a comptar des dels supòsits previstos en la normativa reguladora, sense perjudici de donar-se els supòsits d’interrupció de la prescripció. 

Així mateix, aquestes bases reguladores poden aplicar-se a vàries convocatòries, d’un mateix any o d’anys posteriors. En aquest cas, a través de l’aprovació de la convocatòria corresponent, podrà fixar-se una nova dotació pressupostària i un nou àmbit temporal i un nou termini de presentació de sol·licituds. 

8. Bases reguladores

Les Bases específiques reguladores d’aquesta convocatòria són les aprovades pel Ple de la Corporació en sessió de 21 d’abril de 2022 i publicades al Butlletí Oficial de la província de 27 d’abril de 2022 i poden consultar-se  a la web municipals http://www. manresa.cat/

Així mateix, les bases reguladores generals del procediment de concessió de subvencions van ser aprovades mitjançant acord plenari de 20 de setembre de 2004 pel qual s’aprova l’Ordenança General de subvencions de l’Ajuntament de Manresa ( BOPB 13.01.2005) així com també mitjançant les Bases d’execució del Pressupost de 2022, aprovades per acord plenari de 23 de desembre de 2021, documents que es poden consultar a la pàgina web municipal http://www.manresa.cat/.

9. Crèdit pressupostari

L’import total d’aquests ajuts serà d’un màxim de 150.000 euros que anirà a càrrec de l’aplicació pressupostària 22 241.30.470.00 del pressupost municipal, distribuïts de la manera següent:

Línia A. Ajudes a empreses domiciliades o amb un centre de treball a Manresa per a la contractació de persones en atuir inscrites al SOC i CIO Manresa).................................................................................................78.000,00 euros

Línia B. Ajudes a empreses domiciliades o amb un centre de treball al Bages per  a la contractació de persones en situació d’atur, beneficiàries de programes d’orientació inserció i experienciació del CIO Manresa).................................................................................................72.000,00 euros

Es donaran ajudes fins a esgotar la partida pressupostària. 

En cas que la darrera ajuda atorgada per cada línia no rebi la quantia fixada, li serà adjudicat l’import resultant fins esgotar la partida, un cop restades les altres ajudes ja atorgades.

Així mateix, en cas que l’import determinat per cada línia no quedi esgotat amb els ajuts atorgats en una primera convocatòria, podran finançar-se sol·licituds de l’altra línia. En cas que resti dotació sense gastar podrà obrir-se una segona convocatòria d’una de les dues línies (o les dues) amb l’import que resti, fins a esgotar l’import màxim de l’aplicació pressupostària.

10. Termini  i forma de presentació de les sol·licituds

El termini de presentació de sol·licituds serà de 20 dies hàbils a comptar a partir de l’endemà de la publicació de l’extracte de la convocatòria en el Butlletí Oficial de la Província de Barcelona, prèvia comunicació a la Base de Dades Nacional de Subvencions (BDNS)

La presentació de la sol·licitud implica l’acceptació de les bases.

D’acord amb l’article 14 de la Llei 39/2015, estaran obligades a relacionar-se electrònicament amb l’Administració i per tant hauran de formalitzar la sol·licitud a través de mitjans electrònics les persones següents: 

· Les persones jurídiques
· Les entitats sense personalitat jurídica
· Aquelles que exerceixin una actuació professional per la qual es requereixi col·legiació obligatòria.
· Aquelles que representin un interessat que estigui obligat a relacionar-se electrònicament amb l’Administració 

La sol·licitud a través de mitjans electrònics es realitzarà a través de la seu electrònica de l’Ajuntament de Manresa  

La resta, podran presentar la sol·licitud a través de mitjans electrònics o be mitjançant sol·licitud al Registre General de l’Ajuntament de Manresa (Pl. Major 1 08242 Manresa) així com per qualsevol dels mitjans admesos per l’article 16 de la Llei 39/2015, d’1 d’octubre, del procediment administratiu comú de les administracions públiques.

Haurà de presentar-se una sol·licitud per cadascun dels contractes que es vulguin formalitzar. Recordar que cada empresa i/o entitat podrà sol·licitar un màxim de dues ajudes, amb independència si ambdues sol·licituds són per a una mateixa línia o bé demana una ajuda per a cadascuna de les línies.

Les sol·licituds aniran acompanyades de la documentació següent:

· Còpia del DNI / Passaport / NIE de la persona sol·licitant 
· Documentació acreditativa del permís de treball per compte propi, llevat que aquest permís ja consti en el document identificatiu de la persona sol·licitant (únicament en el cas de persones físiques estrangeres)
· Còpia de l’escriptura de constitució i dels estatuts de l’entitat i  document d’inscripció de l’entitat al registre públic corresponent, si s’escau.
· Còpia del document acreditatiu de poders del representant de l’entitat en cas de persones jurídiques i DNI/NIF de la persona signant per actuar com a representant legal de l’empresa o entitat si s’escau.
· Document acreditatiu del nombre de treballadors de l’empresa
· Declaració responsable,  en el supòsit que el/la sol·licitant no sigui el/la representant legal 
· Pla d’inserció seguint el guió següent: 
· Identificació de les accions complementàries que realitzarà la persona contractada 
· Competències tècniques o transversals que millorarà
· Persona tutora que farà el seguiment i avaluació 

· En cas de voler optar a la puntuació fixada en els criteris de valoració per a la perspectiva de gènere hauran de presentar

· Empreses de 50 treballadors o menys: Pla d’Igualtat o altres acreditacions en l’àmbit de la perspectiva de gènere com acreditació de formació, distintiu català d’excel·lència empresarial en matèria d’igualtat, acreditació de la incorporació de la perspectiva de gènere en el pla de prevenció de riscos laborals, protocol o instruccions internes que prevegin mesures de conciliació de la vida personal i laboral
· Empreses de més de 50 treballadors. Inscripció del Pla d’Igualtat en el Registre i dipòsit de convenis col·lectius, acords col·lectius de treball i plans d’igualtat 

Un cop examinades les sol·licituds i documentació presentada, si no compleixen els requisits establerts en aquestes bases i/o no esmenen els defectes o ajunten els documents preceptius, es considerarà que desisteixen de la seva sol·licitud, d'acord amb el que disposa l'article 68 de la Llei 39/2015, d’1 d’octubre, del procediment administratiu comú de les administracions públiques.  

11. Criteris de valoració

Línia A Ajudes a empreses domiciliades o amb un centre de treball a Manresa per a la contractació de persones en situació d’atur inscrites al SOC i CIO 

S’estableixen uns criteris de valoració automàtics que serviran per a determinar l’ordre de puntuació de les sol·licituds a efectes del seu atorgament. 

Els criteris de valoració de les sol·licituds que es presentin per a la concessió d’aquestes ajudes són els següents:

	CRITERIS
	PUNTUACIÓ MÀXIMA

	1
	L’empresa, professional o entitat beneficiària contractant ha col·laborat, en els últims 3 anys amb el CIO
	2 punts

	2
	Mida de l’empresa, professional o entitat beneficiària
	Màxim de 3 punts, distribuïts de la manera següent

	2.1
	Plantilla de personal entre 10 i 49 treballadors
	2 punts

	2.2
	Plantilla de personal inferior a 10 treballadors o és un treballador o professional autònom
	3 punts

	3
	S’ofereix un salari igual o superior a 15.000€ anuals bruts (referits a un tipus de jornada completa; o proporcionalment en cas de jornades parcials i/o reduïdes)
	2 punts

	4
	La persona a contractar està en situació d’atur arran de la crisi provocada per la COVID19 (inscrits com a DONO al SOC a partir del 16 de març de 2020) 
	2 punts

	5
	La persona a contractar pertany a un dels col·lectius amb dificultats especials d’inserció laboral
	2 punts

	6
	S’acredita la incorporació de la perspectiva de gènere a l’empresa
	2 punts 

	7
	S’ofereix un contracte a temps complet 
	2 punts

	TOTAL
	15 punts




Línia B . Ajudes a empreses domiciliades o que disposin d’un centre de treball al Bages per a la contractació de persones en situació d’atur, beneficiàries de programes d’orientació, inserció o experienciació del CIO 

S’estableixen uns criteris de valoració automàtics que serviran per a determinar l’ordre de puntuació de les sol·licituds a efectes del seu atorgament. 

Els criteris de valoració de les sol·licituds que es presentin per a la concessió d’aquestes ajudes són els següents:

 
	CRITERIS
	PUNTUACIÓ MÀXIMA

	1
	L’empresa, professional o entitat beneficiària contractant ha col·laborat, en els últims 3 anys amb el CIO mitjançant les modalitats següents:
	Màxim de 18 punts, distribuïts de la manera següent:

	1.1
	L’empresa ha acollit en pràctiques persones dels programes del CIO o ha ofert ofertes de feina a la borsa de treball del CIO
	2 punts 

	1.2
	L’empresa ha contractat a través d’una oferta genèrica a la borsa de treball del CIO en els darrers 3 anys. 
S’atorgaran 2 punts per a cada persona contractada fins a un màxim de 3 contractacions
	6 punts

	1.3
	L’empresa ha contractat a persones amb dificultat especials d’inserció derivades del CIO en els darrers 3 anys
S’atorgaran 4 punts per cada persona contractada fins a un màxim de 3 contractacions
	12 punts

	1.4
	L’empresa ha contractat amb un contracte indefinit o han fet fixes persones amb dificultat especials d’inserció (amb oferta genèrica o col·laborant en un programa) en els darrers 3 anys
S’atorgaran 6 punts per persona contractada fins a un màxim de 3 contractacions
	18 punts

	2
	Mida de l’empresa, professional o entitat beneficiària
	Màxim de 10 punts distribuïts de la manera següent: 

	2.1
	Plantilla de personal entre 10 i 49 treballadors
	5 punts

	2.2
	Plantilla de personal inferior a 10 treballadors o és un treballador o professional autònom
	10 punts

	3
	S’ofereix un salari igual o superior a 15.000€ anuals bruts (referits a un tipus de jornada completa; o proporcionalment en cas de jornades parcials i/o reduïdes)
	10 punts

	4
	La persona a contractar pertany a un col·lectiu amb dificultats especials per la inserció laboral
	10 punts

	5
	S’acredita la incorporació de la perspectiva de gènere a l’empresa
	8 punts 

	6
	S’ofereix un contracte de treball a temps complert
	9 punts

	TOTAL
	65 punts




Aclariment sobre l’aplicació i comprovació de criteris de les línies A i B:

El criteri d’empresa, professional o entitat beneficiària col·laboradora amb el CIO es comprovarà d’ofici per l’Ajuntament de Manresa (empreses inscrites al XALOC o empreses per les qual una persona de l’equip tècnic del CIO acrediti la col·laboració). El còmput dels 3 anys anteriors es farà des de la publicació de l’extracte de la convocatòria en el Butlletí Oficial de la Província de Barcelona.  

S’aclareix que, en cap cas es tindran presents contractacions que hagin estat bonificades pel propi ajuntament en el marc d’ajudes a les empreses per la contractació de persones en situació d’atur d’anys anteriors. Si que podran obtenir la puntuació com a empresa col·laboradora per altres actuacions realitzades amb el CIO no vinculades directament als contractes subvencionats. 

El criteri sobre un salari igual o superior a 15.000€ anuals bruts s’ha fixat per analogia a la clàusula que s’introdueix en concessions administratives i contractes d’obres de l’Ajuntament de Manresa. Respon, tal i com recomana la Carta Social Europea, a fixar un salari equivalent al 60% del salari mitjà.
 
En relació amb el criteri de persona que pertanyi a un dels col·lectius amb dificultat d’inserció laboral, s’aclareix que s’entenen els col·lectius següents:
 	
· Persones en situació d’atur de llarga durada majors de 45 anys 
· Persones destinatàries de la renda garantida ciutadana o l’ingrés mínim vital 
· Joves majors de setze anys i menors de trenta provinents d'institucions de protecció de menors
· Joves majors de 16 anys i menors de 25 que han abandonat els estudis i que presenten dificultats d'ocupabilitat
· Persones amb problemes de drogoaddicció o alcoholisme que es trobin en procés de rehabilitació i reinserció social
· Interns   de   centres   penitenciaris  la situació  dels quals els permeti   accedir   a   una   ocupació, persones  en  llibertat condicional i persones exrecluses
· Persones amb disminució física, psíquica o sensorial o amb malalties mentals que tinguin possibilitats d'inserció en el món laboral
· Persones que estiguin en situació d’atur i que s’hagin trobat en situació de baixa intensitat laboral en els darrers 18 mesos (jornades laborals inferiors al 20% o haver cotitzat menys de 108 dies en els darrers 18 mesos)
· Persones entre 30 i 45 anys amb menys de menys de 2.500 dies cotitzats a la seva vida laboral.
· Dones que encapçalen llars mono-parentals amb dificultats econòmiques 
· Dones víctimes de violència masclista
· Persones trans*
· Altres persones a valoració dels serveis socials o ocupacionals municipals
Els criteris de la línia B referents a persones contractades o en pràctiques els darrers anys per les empreses (amb ofertes posades al CIO, pràctiques ofertes o col·laboracions amb programes) seran comprovats pel propi CIO. Les empreses indicaran les ofertes o els llocs de pràctiques gestionats al CIO així com, si s’escau, el programa amb el que van col·laborar a efecte de realitzar la comprovació. S’aclareix que, en cap cas es tindran presents contractacions que hagin estat bonificades pel propi ajuntament en el marc d’ajudes a les empreses per la contractació de persones en situació d’atur d’anys anteriors. 
De la mateixa manera es vol aclarir que la puntuació dels criteris de valoració referents a si l’empresa, professional o entitat beneficiària contractant ha col·laborat, en els últims 3 anys amb el CIO no són acumulatius. Per tant, pels casos on una mateixa persona derivada del CIO que hagi realitzat pràctiques i que posteriorment hagi estat contactada o que una persona amb especials dificultats d’inserció primer contractada temporalment i posteriorment hagi passat a un contracte indefinit només gaudirà de la puntuació mes alta. 
 En relació amb el criteri d’incorporació de la perspectiva de gènere a l’empresa es podrà acreditar de la manera següent:

· Pel cas de les empreses de 50 treballadors o menys:

Disposar d’un pla d’igualtat que incloguin mesures per garantir la Igualtat (formació en matèria d’igualtat, conciliació laboral i personal, gestió del temps, sistemes de promoció professional, registre salarial, salut laboral amb perspectiva de gènere i protocol per a la prevenció i atenció a l’assetjament sexual per raó de sexe, orientació sexual i identitat de gènere i expressió de gènere)

En cas no disposar d’un pla d’igualtat aprovat, també s’acceptaran acreditacions que permetin evidenciar:

· Haver impartit formacions al personal en matèria d’igualtat de dones i homes (caldrà aportar la documentació relativa al/s curs/os). 
· Disposar del distintiu català d’excel·lència empresarial en matèria d’igualtat 
· Haver incorporat la perspectiva de gènere en el pla de prevenció de riscos laborals 
· Disposar d’algun protocol o instruccions internes que prevegin mesures de conciliació de la vida personal i laboral

· Pel cas de les empreses de més de 50 treballadors:

S’haurà d’acreditar amb la inscripció del seu pla d'igualtat al Registre i dipòsit de convenis col·lectius, acords col·lectius de treball i plans d'igualtat (REGCON), atenent l’entrada en vigor del Reial decret 901/2020, de 13 d'octubre, pel qual es regulen els plans d'igualtat i el seu registre. No s’acceptaran altres acreditacions o evidències.

Criteris de desempat

LÍNIA A: En cas d’empat prevaldran les sol·licituds que prevegin contractacions a temps complet. Si persisteix l’empat, tindran preferència les sol·licituds què hagin obtingut més puntuació en el criteri 5. En cas que persisteixi prevaldran les sol·licituds que hagin obtingut mes puntuació, en primer lloc, en el criteri 4 i en segon lloc en el criteri 2 de mida de l’empresa. En cas que persisteixi empat, una vegada revisats aquests criteris, s’aplicarà el criteri de l’ordre de presentació de les sol·licituds en el registre de l’Ajuntament de Manresa.

LÍNIA B: En cas d’empat entre sol·licituds, tindran prioritat les sol·licituds que prevegin
contractacions a temps complet. El segon criteri prevalent serà el d’haver obtingut més
puntuació en el criteri de contractació d’una persona que pertanyi a un col·lectiu d’especial dificultats d’inserció laboral. Si persisteix l’empat tindran prioritat les que hagin obtingut mes puntuació en el criteri d’haver contractat persones amb dificultat especials d’inserció de manera indefinida. En tercer lloc, si han contractat persones derivades del CIO en els darrers tres anys. En cas de persistir l’empat prevaldrà l’ordre de registre de les sol·licituds.

12. Procediment de concessió

El procediment de concessió es tramitarà en règim de concurrència competitiva, d’acord amb els principis establerts a l’article 8 de la Llei 38/2003, general de subvencions.

Correspondrà la instrucció a la regidora delegada d’Ocupació i Emprenedoria o regidor/a que la substitueixi i la resolució al regidor delegat d’Hisenda i Organització o regidor/a que el substitueixi.

13. Resolució d’atorgament

Vist l’expedient i l’informe emès per la comissió qualificadora, l’òrgan instructor realitzarà la proposta de resolució provisional, que serà notificada als sol·licitants establint-se un termini de 10 dies com a tràmit d’audiència prèvia. En el cas que es presentin al·legacions, aquestes seran examinades i, un cop resoltes, es formularà la proposta de resolució definitiva.

No obstant això i d’acord amb l’article 24.4 de la llei 38/2003, de la Llei 38/2003, de 17 de novembre, general de subvencions, es podrà prescindir del tràmit d’audiència quan no figurin en el procediment ni siguin tinguts en compte altres fets ni altres al·legacions i proves que les adduïdes pels interessats. En aquest cas, la proposta de resolució tindrà el caràcter de definitiva. 

Els ajuts concedits s’entendran acceptats plenament en els termes i condicions establertes en aquestes Bases i, per tant, tindran plena efectivitat, si en el termini de 10 dies hàbils des de l’endemà de la notificació de la concessió, no es manifesta per part del beneficiari la seva renúncia expressa.

La resolució d’atorgament s’haurà d’adoptar en el termini de tres mesos a partir de l’endemà de l’acabament del termini de presentació de sol·licituds. Transcorregut el termini fixat sense que s’hagi notificat una resolució expressa, s’entendrà desestimada la sol·licitud.

Aquesta resolució es notificarà als interessats per qualsevol dels mitjans previstos a la Llei 39/2015, d1 d’octubre, del procediment administratiu comú de les administracions públiques i s’enviarà a la Base de Dades Nacional de Subvencions (BDNS) per  a la seva publicació, d’acord amb l’establert a l’article 20 de la Llei 38/2003, de 17 de desembre, general de subvencions.    

La resolució del procediment posa fi a la via administrativa i, contra la mateixa, es pot interposar recurs contenciós administratiu en el termini de dos mesos a comptar des del dia següent a la seva notificació. Alternativament i de forma potestativa, es podrà interposar recurs de reposició davant el mateix òrgan que ha dictat l’acte en el termini d’un mes a comptar des del dia següent a la seva notificació.

14. Pagament i justificació

Una vegada atorgat l’ajut s’atorgarà un avançament de la totalitat de l’import de l’ajut atorgat, prèvia presentació, per part de les empreses i/o entitats beneficiàries, de la documentació següent:

· Relació nominal dels treballadors dels últims 6 mesos per tal d’acreditar que la persona contractada no ha prestat els seus serveis a l’empresa
· Document d’inscripció al SOC i informe de vida laboral emès per la Tresoreria General de la Seguretat Social de la persona a contractar
· Contracte de treball degudament registrat 

Aquest avançament de la totalitat de l’ajut es justifica per la necessitat de reactivar l’ocupació així com també ve motivat per les modificacions legislatives en matèria de contractació laboral per lluitar contra la contractació temporal.

El pagaments es realitzarà mitjançant transferència bancària al compte designat per la persona beneficiària

Les persones beneficiàries hauran de presentar, com a màxim fins el dia 15 de febrer de l’any següent a la convocatòria, la documentació justificativa següent: 

· Nòmines i justificant bancari de pagament
· Justificant de pagament de les cotitzacions a la Seguretat social
· Pla de treball indicant les tasques desenvolupades per la persona contractada
· Relació nominal de treballadors de l’empresa corresponent al període subvencionat.
· Informe de vida laboral del compte de cotització de l’empresa corresponent al període subvencionat.
· Declaració emesa pel responsable de l’empresa/ entitat de que el total de les diverses fons de finançament de l’actuació no supera el cost de l’activitat subvencionada. 
· En cas d’ajudes per un import superior a 10.000,00 euros, declaració emesa pel responsable de l’empresa/entitat de les retribucions dels seus òrgans de direcció o administració, a l’efecte de fer-les públiques al portal de transparència municipal. 

Les beneficiàries hauran  presentar despeses justificatives de com a mínim l’import atorgat, les quals hauran d’estar datades dins el període subvencionat.  En cas d’imputar-se despeses per un import inferior al concedit, l’import de l’ajut es reduirà proporcionalment.
L’Ajuntament de Manresa es reserva la facultat de fer totes les comprovacions que consideri necessàries.

A més, a més, al marge dels documents anteriors serà necessari informe positiu de l’equip tècnic del CIO en relació amb el compliment efectiu de l’empresa de la tasca de tutoria i mentoratge del treballador/a.

15. Publicitat

Es recorda l’obligatorietat de publicitar el cofinançament públic en aquestes contractacions. A tal efecte, en els contractes de les empreses, professionals i/o entitats i les persones treballadores haurà de constar una referència expressa a l’ajut de la Diputació de Barcelona en els termes següents: 

 “El present contracte està cofinançat amb càrrec a l’ajut atorgat per l’Ajuntament de Manresa en el marc dels Plans Locals d’Ocupació 2022 de la Diputació de Barcelona, d’acord amb el règim corresponent”

En cas de no ser possible preveure una clàusula en aquest sentit al propi contracte, cal comunica ral beneficiari que el contracte es finança amb càrrec als ajuts atorgats en el marc d’aquest Pla

Així mateix, l’Ajuntament i els beneficiaris de les ajudes hauran de donar compliment a les previsions relatives a la publicitat de les subvencions establertes en la Llei 38/2003, de 17 de novembre, general de subvencions i en la Llei 19/2013, de 9 de desembre, de transparència, accés a la informació pública i bon govern.

La qual cosa es fa pública per a general coneixement.

